<classify> Licha ya kutopata ushindi, mashabiki waliojazana uwanjani hapo kushuhudia mechi hiyo walitoka wameridhika na kiwango kilichooneshwa na timu hiyo inayonolewa na kocha mzawa Charles Mkwasa kwani imeonekana kubadilika.Stars ilikuwa ya kwanza kupeleka shambulizi kwa Nigeria baada ya Nahodha wake Nadir Haroub kukosa bao katika dakika ya tatu baada ya kupiga nje mpira wa kichwa. Dakika kumi baadaye mchezaji wa kimataifa anayecheza TP Mazembe ya Jamhuri ya Kidemokrasia ya Kongo, Mbwana Samata na Mudathiri Yahya walikosa mabao ya wazi baada ya kutokea piga nikupige langoni mwa Nigeria.Mchezaji mwingine wa kimataifa anayecheza Free State ya Afrika Kusini Mrisho Ngassa nusura aiandikie Stars bao katika dakika ya 28 lakini akiwa peke yake na kipa alianguka hali iliyosababisha mpira kuokolewa kiurahisi na kipa wa Nigeria Ikeme Onora.Katika mechi hiyo kwenye kipindi cha kwanza Stars ilifanya mashambulizi mfululizo kwa dakika 30 na baada ya hapo Nigeria ilitawala kwa dakika 15 za mwisho mpaka kipindi cha kwanza kinamalizika.Ni katika dakika hizo 15 za mwisho, Uzochukwu Izunna alikosa bao katika dakika ya 34 baada ya shuti lake kutoka nje huku Mosses Saimon alikosa bao katika dakika ya 37 baada ya shuti lake kudakwa na kipa wa Stars Ally Mustapha.Dakika ya 43 Solomon Kwambe alikosa tena bao baada ya shuti lake kuokolewa na Mustapha. Timu hizo zilianza kipindi cha pili kwa mpira wa taratibu ambapo katika dakika ya 51 Nigeria ilikosa bao kupitia kwa Ahmad Mussa aliyepiga shuti lililodakwa na Mustapha.Kwa ujumla katika mechi ya jana, Nigeria ilionekana bado haijarejea sawa katika kucheza soka yake iliyozoeleka siku zote. Kabla ya mechi hiyo Stars ilipiga kambi ya takribani wiki mbili Uturuki kwa maandalizi ambapo kocha Mkwasa alisema timu yake imeiva kiasi cha kuifunga timu yoyote.Mechi hiyo ni ya kwanza ya kimashindano kwa Mkwasa tangu achukue mikoba ya Mart Nooij baada ya ile ya marudiano ya kuwania fainali za Kombe la Mataifa kwa wachezaji wa ndani Chan dhidi ya Uganda ambapo Stars ilitoka sare ya bao 1-1.Hiyo ni mechi ya pili kwa Stars katika kuwania fainali hizo zitakazofanyika Gabon mwaka 2017 baada ya kufungwa mabao 3-0 na Misri katika mechi iliyochezwa Juni. Nigeria iliifunga Chad mabao 2-0 mechi ya kwanza. Stars sasa inasubiri kucheza na Chad Novemba mwaka huu kabla ya kucheza mechi za marudiano mwakani.  <topic>: MICHEZO 